དེ་ལས་༧རྒྱལ་མཆོག་ཀརྨ་པ་ཕྲིན་ལས་མཐའ་ཡས་རྡོ་རྗེ་མཆོག་ནི་གངས་ཅན་ས་ལའི་སྨན་ལྗོངས་མདོ་ཁམས་འཛིན་མའི་ཡུལ་གྱི་བྱེ་བྲགདེ་ཡང་ཇི་སྐད་དུ།དམ་པ་རྣམས་ནི་གངས་རི་བཞིན།།མཐོ་དང་གཙང་བའི་གནས་སུ་འཁྲུངས།།ཞེས་པ་ལྟར་ཤར་ཕྱོགས་སྡེ་དགེ་ཆོས་ཀྱི་རྒྱལ་པོའི་མངའ་འབངས་བྱང་སྡེ་ཉི་མ་རྫ་ཆུ་ཁ་བའི་སྡེ་དཔོན།དཔལ་གསང་ཆེན་སྔ་འགྱུར་བའི་ཤིང་རྟ་ཆེན་པོ་རིག་སྔགས་འཆང་བ་འཇམ་མགོན་མི་ཕམ་རྒྱ་མཚོའི་རིགས་ཀྱི་སྲས་སུ་ངོ་མཚར་བའི་རྟགས་མཚན་དང་བཅས་ལྷ་ལྡན་ཆོས་ཀྱི་ཞིང་དུ་སྐུ་བལྟམས།སྐྱེས་མཆོག་ཁོང་ནི་ཆུང་ངུ་བྱིས་པའི་དུས་ནས་དམ་པའི་རང་རྟགས་ངོ་མཚར་གྱིས་བརྒྱན་པ་དུ་མ་ཞིག་བཅོས་མིན་ལྷན་སྐྱེས་ཚུལ་དུ་རང་ཆས་སུ་མངའ་ཡོད་ཚུལ་གཟུར་གནས་ཉེ་བར་གནས་པའི་ངག་ལསདངོས་སུ་ཐོས་རྒྱུ་ཡོད།དེ་དང་འཚམས་པར་ཆུང་སྲིད་རིན་པོ་ཆེ་འཁྲུངས་ནས་ཟླ་བཞི་ལོན་པའི་བྱིས་པའི་སྐབས།ང་ཀརྨ་པ་ཡིནཞེས་གོང་མའི་རྣམ་ཐར་ཁག་དང་མཐུན་པར་སྔོན་གནས་རྗེས་དྲན་གྱི་གསུང་བྱོན།དེ་དང་མཐུན་པར་ལྷག་བསམ་དང་དད་དམ་གཙང་བའི་གཟུར་གནས་ཚད་ལྡན་སྐྱེས་བུ་རྣམས་ཀྱི་ངོ་མཚར་ཆེ་བའི་ཐུགས་དམ་ཉམས་སྣང་དང་།ཁྱད་པར་དུ་སྒྲུབ་བརྒྱུད་བསྟན་པའི་མངའ་བདག་རྒྱལ་དབང་ཁྱབ་བདག་རང་བྱུང་རིག་པའི་རྡོ་རྗེའི་ཐུགས་སྲས།༧རྒྱལ་དབང་ཞྭ་དམར་མི་ཕམ་ཆོས་ཀྱི་བློ་གྲོས་མཆོག་གིས་ཀྱང་ཡང་ནས་ཡང་དུ་ནན་ཏན་ཆེན་པོས་ཡི་དམ་ལྷ་ལ་བདེན་བརྡར་བསྙེན་མཚམས་བཅད་རྒྱ་གནངས་ཤིང་།དད་དམ་གཙང་ཞིང་ཉམས་རྟོགས་ལྡན་པའི་སྐྱེས་ཆེན་གཞན་ལ་ཡང་བགྱི་བར་བསྐུལ་བའི་བརྟགས་འབྲས་མ་བསྒྲིགས་ན་ཡང་མཚན་བཟང་རྟེན་འབྲེལ་ལེགས་འགྲིགས་དབང་གིས་༧རྒྱལ་དབང་གོང་མའི་ཡང་སྤྲུལ་འཁྲུལ་བྲལ་དུ་བདེན་པའི་ཕུགས་ཐག་ཆོད་པའི་ངོས་འཛིན་གནང་།མི་རིང་བར་༧རྒྱལ་དབང་གོང་མའི་ཐུགས་བསྐྱེད་ཀྱི་འཕྲོ་སྐྱོང་ཕྱིར་ཞབས་སེན་འཕགས་པའི་ཡུལ་དུ་བཀོད་ནས་རྒྱལ་དབང་གོང་མའི་ཆོས་སྡེ་ཆེན་པོ་ཀརྨ་པ་རྒྱལ་ཡོངས་ནང་པའི་གཙུག་ལག་ཁང་གི་མི་འཇིགས་གསེར་གྱི་ཁྲི་འཕང་མཐོན་པོར་མངའ་གསོལ་ཁྲི་འདོན་ཞུས།དེ་ནས་བཟུང་ཆུང་སྲིད་རིན་པོ་ཆེ་གང་ཉིད་ཀྱིས་ཀུན་གཟིགས་ཞྭ་དམར་རིན་པོ་ཆེས་གཙོས་མདོ་རྒྱུད་ནས་བཤད་པའི་བཤེས་གཉེན་གྱི་མཚན་ཉིད་ཚང་བའི་མཚན་ལྡན་དམ་པ་དུ་མ་རིགས་ཀྱི་བདག་པོར་བསྟེན་ཞིང་སྲིད་ན་དཀོན་པའི་དོན་བརྒྱུད་ཀྱི་གདམས་ཟབ་མ་ལུས་པ་བུམ་པ་གང་བྱོའི་ཚུལ་དུ་གསན་བསམ་ཉམས་གཞེས་ལྷོད་མེད་མཛད་ཞོར།ཤར་ནུབ་གླིང་ལྔའི་ཡུལ་གྱི་གདུལ་བྱའི་དོན་དུ་དམ་པའི་ཆོས་ཀྱི་མཛད་འཕྲིན་ཕྱོགས་མེད་དུ་སྐྱོང་བཞིན་ཡོད་པའི་གནས་ཚུལ་རག་བསྡུས་ཙམ་དུ་ཕུལ།།